ན་མཁའ་ལ་སོང་བར་དམིགསཿ ཡང་ན་དུག་གསུམ་མདངས་ལྡན་དབྱུང་བར་བྱཿ ཤངས་རྩེ་བཅུ་གཉིས་སོར་མོས་བརྐྱང་བ་མཁརཿརླུང་གི་དྭངས་མ་སྔོན་པོ་འཇའ་འདྲ་བཿ རྦུབ་གཉིས་རྔུབ་དང་དགང་པ་བསྐྱིལ་བ་དང་ཿ འཕང་བ་གཞུ་དང་རི་བོ་བུམ་པ་མདའཿ ཞི་དྲག་བུམ་ཆེན་བུམ་ཆུང་གྲངས་སུ་སྦྱརཿ དྭངས་མ་སྙིང་ཀའི་ཀུན་བཟང་ཐུགས་དཀར་བསྟིམཿ གནད་འདིར་རབ་འབྲིང་ཐ་མ་ཟིན་པ་གཅེསཿ རླུང་སྐྱོན་བསལ་ཞིང་ནུས་པ་རབ་ཏུ་འཕེལཿ ཐིག་ལེ་དཀར་པོ་རླུང་སེམས་འདྲེས་པའི་ཆཿ ལྟེ་བའི་འོག་ནས་བདེ་ཆེན་འཁོར་ལོའི་དཀྱིལཿ རྔུབ་ཚེ་འབབ་དང་འཕང་དུས་རྒྱང་གིས་སོངཿ མཐར་ཡང་ཐམས་ཅད་སྒྱུ་མ་ལྟ་བུར་བལྟཿདབབ་བཟུང་ལྡོག་བཀྲམ་འཕྲུལ་འཁོར་རྣམ་པ་བཞིཿ ལུས་རྩ་རླུང་ཐིག་སྦྱང་བའི་ཐབས་ལ་བརྩོནཿ ས་མ་ཡཿ རྒྱ་རྒྱ་རྒྱཿ ལུས་དུས་རྩ་ཡུལ་རླུང་དང་གནད་ལྔ་སྟེཿ སྐུ་མཉེ་ཡན་ལག་སྔ་སྦྱང་སོར་བཀྲབ་ཕབཿ རྩ་འཐེན་དགྱེ་དགུ་གཡས་གཡོན་ལུས་གནད་ཟབཿ འགྲེེང་ལྡོག་གུང་མིན་རྒྱུ་བ་སྙོམ་པ་མཆོགཿ གཙོ་འཁོར་རྩ་རྣམས་མ་འདྲེས་མཚན་ཉིད་ཅནཿ ལྟེ་འོག་སོར་བཞིར་ ཤེས་རབ་སཱུརྱའི་དལཿ ཨ་ཤད་རང་བཞིན་བཞི་ལ་མཚན་ཉིད་བཞིཿ སོར་གང་སྤུ་ཙམ་དྲོད་ཀྱི་ཐིག་ལེ་ཅནཿ བདེ་ཞིང་ཚ་བ་སེམས་དང་དབྱེར་མེད་པརཿདྭངས་མ་ཤེལ་འདྲ་བཅུད་ལྡན་བཙོ་མའི་མདངསཿ བདེ་ལྡན་དམར་པོ་འཁོར་འདས་དཔལ་ཡོན་བསྡུསཿ རྔུབ་པ་དགང་ཞིང་བསྐྱིལ་བས་ཨ་ཤད་གསོསཿའཕང་བས་རླུང་དང་རྩ་ཡི་དུག་བྱུང་ངོཿ གཏུམ་མོ་འཕགས་པའི་བདེ་དྲོད་བསྟན་པར་བྱེདཿ ས་མ་ཡཿ རྒྱ་རྒྱ་རྒྱཿ བདག་ཉིད་ལྷར་གསལ་སྐུ་ཡི་མས་རིམ་ནསཿ ཨ་ཤད་སྦར་བས་ཟངས་ཐུར་གཤིབ་པ་ལྟརཿ འཁོར་ལོ་ལྔ་ལ་རིམ་བཞིན་རྩ་ཀུན་ཁྱབཿ ལུས་ཀུན་འབར་བའི་ཚ་བ་བཟོད་མེད་པཿ སྤྱི་བོ་རྐང་བའི་མཐིལ་ནས་རྩེ་མོ་བྱུངཿ ལྕགས་ཀྱུའི་དབྱིབས་ལྟར་གདུགས་ དང་པདྨ་ལྟརཿ འབར་བའི་ལྕེ་དང་དུ་བས་ཡོངས་སུ་དཀྲིསཿ ལུས་ཀྱི་འཕྲུལ་འཁོར་བསྡུ་བ་ཨཿལ་བསྡུཿ སྐྱི་ཅན་བེམ་པོའི་གོས་དང་འཇུ་དཀའི་ཟསཿ རབ་ཏུ་སྤངས་ལ་མེ་དམིགས་ཡང་ཡང་བྱཿ ས་མ་ཡཿ རྒྱ་རྒྱ་རྒྱཿ རོ་རྐྱང་ལམ་ ནས་དྭངས་མའི་རླུང་གསུམ་དྲངསཿ ལྟེ་བའི་མེ་མོར་འཛུད་པའི་དྲག་ཏུ་གཡོསཿ དྷཱུ་ཏིའི་ལམ་དུ་བརྒྱུད་པའི་བླ་མ་རྣམསཿ གསོལ་བ་དྲག་ཏུ་བཏབ་ པའི་ཡི་གེ་གཅིགཿ གཙུག་ཏོར་འཁོར་ལོའི་སྤྲོ་བསྡུས་དོན་གཉིས་བྱསཿ མེ་ལྕེས་ཕོག་པས་ཟླ་ཚེས་དབྱིབས་ཅན་ལྡོགཿ བདེ་ཆེན་དལ་ལ་རྣམ་པར་སྣང་མཛད་དངཿ བདེ་གཤེགས་རིགས་ཀྱི་རྣལ་འབྱོར་དཔག་མེད་པཿ ཞུ་བདེའི་ཉམས་འབར་དགའ་བའི་ཡེ་ཤེས་མཉེསཿ བུམ་པའི་དབང་ཐོབ་ལུས་ཀྱི་སྒྲིབ་པ་སྦྱངསཿ དམ་བསྐང་ཐུགས་མྱོས་བདེ་སྟོང་རོ་ཡིས་ཚིམསཿ མཁྱེན་བརྩེ་ནུས་གསུམ་བྱིན་རླབས་བདག་རྒྱུད་སྨིནཿ ལོངས་སྤྱོད་དལ་ལ་སྣང་བ་མཐའ་ཡས་དངཿ པདྨ་རིགས་ཀྱི་དཔའ་བོ་རྣལ་འབྱོར་ཚོགསཿཞུ་བདེའི་གཡོས་པས་རབ་དགའི་ཡེ་ཤེས་འབརཿ གསང་བའི་དབང་ཐོབ་ངག་གི་སྒྲིབ་པ་སྦྱངསཿ དམ་བསྐང་ཐུགས་མཉེས་བདེ་སྟོང་རོ་ཡིས་ཚིམསཿ མཁྱེན་བརྩེ་ནུས་གསུམ་བྱིན་རླབས་བདག་རྒྱུད་སྨིནཿ ཆོས་ཀྱི་འཁོར་ལོ་རྡོ་རྗེ་སེམས་དཔའ་དངཿ བཛྲ་རིགས་ཀྱི་དཔའ་བོ་རྣལ་འབྱོར་ཚོགསཿ ཞུ་བདེའི་གཡོས་པས་མཆོག་དགའི་ཡེ་ཤེས་འབརཿ ཤེར་དབང་ཐོབ་སྟེ་ཡིད་ཀྱི་སྒྲིབ་པ་སྦྱངསཿདམ་བསྐང་ཐུགས་མཉེས་བདེ་སྟོང་རོ་ཡིས་ཚིམསཿ མཁྱེན་བརྩེ་ནུས་གསུམ་ན་རླབས་བདག་རྒྱུད་སྨིནཿ སྤྲུལ་བའི་འཁོར་ལོ་རིན་ཆེན་འབྱུང་ལྡན་དངཿ རཏྣ་རིགས་ཀྱི་དཔའ་བོ་རྣལ་འབྱོར་ཚོགསཿ ཞུ་བདེའི་གཡོས་པས་ལྷན་སྐྱེས་དགའ་བ་འབརཿ ཚིག་དབང་ཐོབ་ནས་སྒོ་གསུམ་སྒྲིབ་པ་སྦྱངསཿ དམ་བསྐང་ཐུགས་མཉེས་བདེ་སྟོང་རོ་ཡིས་ཚིམསཿ མཁྱེན་བརྩེ་ནུས་གསུམ་བྱིན་རླབས་བདག་རྒྱུད་སྨིནཿ མེ་མོ་རྡོ་རྗེ་ནོར་བུའི་སྦུབས་སུ་བབསཿ བདེ་སྐྱོང་འཁོར་ལོ་དོན་གྲུབ་ཡབ་ཡུམ་དངཿ ཀརྨ་རིགས་ཀྱི་དཔའ་བོ་རྣལ་འབྱོར་ཚོགསཿ ཞུ་བདེའི་གཡོས་པས་བརྗོོད་མེད་བདེ་དགའ་འབརཿ རིག་པའི་རྩལ་དབང་ཐོབ་སྟེ་སྒྲིབ་པ་དགཿ ཚོགས་རྫོགས་ཐུགས་མཉེས་དམ་ཚིག་ཉམས་ཆག་བྱངཿ མཁྱེན་བརྩེ་ནུས་གསུམ་བྱིན་རླབས་བདག་རྒྱུད་སྨིནཿ སླར་ཡང་ཐམས་ཅད་དགའ་བདེའི་རྣམ་པར་ཞུཿ ལུས་ཀུན་དཀར་དམར་ཐིག་ལེའི་གང་བར་དམིགསཿའོག་རླུང་འཐེན་ཏེ་སྟོང་རླུང་ཅུང་ཟད་དགངཿ གཏུམ་མོའི་མེ་འབར་དགའ་བ་ཡས་ཐོབ་ཚུལཿ སྤྱི་བོར་བསྒྱུར་བས་ས་བཅུ་ལམ་ལྔ་ཐོབཿ ཐིག་ལེ་དཀར་དམར་ཡིག་འབྲུ་དེ་ལ་བསྡུཿ འཕགས་པའི་དབྱིངས་སུ་གཏོད་དེ་དམིགས་པ་བཟླཿ སེང་གེའི་རྩལ་སྤྲུགས་ཅང་ཤེས་རྒལ་འབེབས་དངཿ གླང་ཆེན་སྦོས་འདྲེན་རིག་འཛིན་བཀྲམ་པ་བཞིཿ དབབ་བཟུང་ལྡོག་བཀྲམ་འཕྲུལ་འཁོར་ཡང་ཡང་བྱཿ ས་མ་ཡཿ རྒྱ་རྒྱ་རྒྱཿ རང་སེམས་བྱུང་གནས་འགྲོ་བའི་ཁུངས་བཙལ་ནསཿ འཁོར་ལོ་རེ་བཞིན་མ་ཡེངས་རླུང་སེམས་དྲིལཿ ཞི་གནས་རབ་ཏུ་བརྟན་པའི་གཞི་ཚུགས་ནསཿ རང་རིག་སྐྱེ་མེད་ངོ་བོ་ཀ་ནས་དགཿ བརྗོད་བྲལ་ཚིག་གི་ལམ་དུ་འདས་པ་ཡིཿ ཡེ་ཤེས་ཀུན་ཁྱབ་བདེ་གཤེགས་སྙིང་པོའི་དོནཿ སྤྲོས་དང་ཆོས་བདུན་ལྡན་ཞིང་ཁྱད་ཆོས་བཞིཿ སྐུ་བཞི་ཡེ་ཤེས་ལྔ་ལྡན་རིག་པའི་གཤིསཿ གཞི་ལམ་འབྲས་བུ་མ་བསྒྲུབ་ཡེ་ལྡན་ཚུལཿ ངོ་བོ་རང་བཞིན་ཐུགས་རྗེ་ཀུན་ཁྱབ་པཿ གདོད་ནས་མ་འཁྲུལ་ལྷག་མཐོང་རྗེན་པར་སྐྱོངསཿ སྐབས་སུ་བོགས་འདོན་འཕྲུལ་འཁོར་བཞི་བོ་བྱཿ རྗེས་ ཤེས་རྗེས་སྣང་སྒྱུ་མའི་རོལ་བར་བལྟཿ ས་མ་ཡཿ རྒྱ་རྒྱ་རྒྱཿ དྭངས་པ་བསིལ་བ་སྣུམ་པ་བདེ་བ་སྟེཿ བྱམས་དགའ་སྙིང་རྗེ་བཏང་སྙོམ་ཡོན་ཏན་བརྒྱདཿ ཐབས་ཀྱི་ཡི་གེ་ཧཾཾཿལ་རྫོགས་པ་ཡིནཿ ཧཾ་ཞེས་བདེ་བ་བཟོད་མེད་འབར་བའི་སྒྲཿ བྱེད་ལས་དགའ་བ་བཅུ་དྲུག་གནས་སུ་འཁྲོལཿ གཏུམ་མོ་སྤང་བྱ་ཉོན་མོངས་འཇོམས་ཤིང་དཔའཿ བདེ་སྟོང་རྟོགས་པ་བསྐྱེད་པའི་དཔའ་ མོའི་དོནཿ བྱེད་ལས་ཀུན་རྟོག་འཆང་བའི་འབུད་ཤིང་བསྲེགསཿ ཕྱི་ཡི་གཏུམ་མོས་བགེགས་རིགས་མཐའ་དག་འཇོམསཿ ནང་གི་གཏུམ་མོས་ནདརིགས་མ་ལུས་སེལཿ གསང་བའི་གཏུམ་མོས་ཉོན་མོངས་ཀུན་འཇོམས་ཤིངཿ ཡང་གསང་གཏུམ་མོས་ཡེ་ཤེས་ཆེན་པོར་རྟོགསཿ དྲོད་བཞིའི་རོ་ལ་མ་ཞེན་བདེ་སྟོང་བསྒོམཿ ཁྱད་པར་བུམ་པ་ཅན་དང་འབར་འཛག་གཉིསཿམཆོག་གི་གཏུམ་མོའི་དངོས་གཞི་བླ་ན་མེདཿ རྒྱུན་གྱི་རྣལ་འབྱོར་འདི་ལ་བརྩོན་པར་བྱཿ སེམས་ཅན་འགུལ་བསྐྱོད་འཕྲུལ་འཁོར་རང་བཞིན་དངཿ འབྱུང་འཇུག་རླུང་ཁམས་དག་པ་སྔགས་ཀྱི་འགྲོསཿ ཐིག་ལེ་རིག་པ་ཡེ་ཤེས་ཆོས་སྐུའི་དབྱིངསཿ ཡེ་ནས་གནས་དག་དེ་ལྟར་ཡིན་མོད་ཀྱངཿ མ་རྟོགས་སྦྱང་བ་རྡོ་རྗེའི་འཕྲུལ་འཁོར་བསྟནཿ དང་པོ་སངས་རྒྱས་དཔའ་བོའི་འཕྲུལ་འཁོར་ནིཿ ཕྱག་གཉིས་འཁོར་ལོའི་རྒྱ་བཅས་དཔྲལ་བར་བཞགཿ ཤད་ཀྱིས་ལྡངས་ཏེ་ཨོཾ་སྒྲ་ལན་གསུམ་བསྒྲགསཿ སྒྲོམ་ནས་རླུང་རྔུབ་འབེབས་ཆེན་གསུམ་རེ་བརྒྱབཿ སྤྱི་བོའི་མ་དག་རྩ་མདུད་གྲོལ་བར་བསམཿ གཉིས་པ་པདྨ་དཔའ་བོའི་འཕྲུལ་འཁོར་ནིཿ ཕྱག་གཉིས་པདྨའི་རྒྱ་བཅས་མགྲིན་པར་བཞགཿཤད་ཀྱིས་ལྡངས་ཏེ་ཨཱཿསྒྲ་ལན་གསུམ་བསྒྲགསཿ སྒྲོམ་ནས་རླུང་རྔུབ་འབེབས་ཆེན་གསུམ་རེ་བརྒྱབཿ མགྲིན་པའི་མ་དག་རྩ་མདུད་གྲོལ་བར་དམིགསཿ གསུམ་པ་རྡོ་རྗེ་དཔའ་བོའི་འཕྲུལ་འཁོར་ནིཿ ཕྱག་གཉིས་རྡོ་རྗེའི་རྒྱ་བཅས་སྙིང་གར་བཞགཿ ཤད་ཀྱིས་ལྡངས་ཏེ་ཧཱུྃཿསྒྲ་ལམ་གསུམ་བསྒྲགསཿ སྒྲོམ་ནས་རླུང་རྔུབ་འབེབས་ཆེན་གསུམ་རེ་བརྒྱབཿ སྙིང་ཀའི་མ་དག་རྩ་མདུད་གྲོལ་བར་བསམཿ བཞི་བ་རིན་ཆེན་དཔའ་བོའི་འཕྲུལ་འཁོར་ནིཿཕྱག་གཉིས་རིན་ཆེན་རྒྱ་བཅས་ལྟེ་བར་བཞགཿ ཤད་ཀྱིས་ལྡངས་ཏེ་སྭཱཿསྒྲ་ལན་གསུམ་བསྒྲགསཿ སྒྲོམ་ནས་རླུང་རྔུབ་འབེབས་ཆེན་གསུམ་རེ་བརྒྱབཿ ལྟེ་བའི་མ་དག་རྩ་མདུད་གྲོལ་བར་བསམཿ ལྔ་པ་ལས་ཀྱི་དཔའ་བོའི་འཕྲུལ་འཁོར་ནིཿ ཕྱག་གཉིས་རལ་གྲིའི་རྒྱ་བཅས་གསང་བར་བཞགཿ ཤད་ཀྱིས་ལྡངས་ཏེ་ཧཱཿཞེས་ལན་གསུམ་བསྒྲགསཿ སྒྲོམ་ནས་རླུང་རྔུབ་འབེབས་ཆེན་གསུམ་རེ་བརྒྱབཿ གསང་བའི་མ་དག་རྩ་མདུད་གྲོལ་བར་བསམཿ དྲུག་པ་བདེ་གཤེགས་སྐུ་ལྔའི་འཕྲུལ་འཁོར་ནིཿ རྣམ་པར་སྣང་མཛད་ཕྱག་གཉིས་ཆོས་འཆད་རྒྱཿ སྣང་བ་མཐའ་ཡས་ཕྱག་གཉིས་མཉམ་བཞག་རྒྱཿ རྡོ་རྗེ་མི་བསྐྱོད་ཕྱག་གཡས་ས་གནོན་རྒྱཿ རིན་ཆེན་འབྱུང་ལྡན་ཕྱག་གཡས་མཆོད་སྦྱིན་རྒྱཿ དོན་ཡོད་སྒྲུབ་པ་ཕྱག་གཡས་སྐྱབས་སྦྱིན་རྒྱཿ ཀུན་ཀྱང་རྡོ་རྗེའི་སྐྱིལ་ཀྲུང་ཆོས་བདུན་ལྡནཿ བུམ་ཆེན་རེ་ལ་ལས་ཀྱི་འཕྲུལ་འཁོར་བྱཿ དེ་ལས་ལྡངས་ཏེ་རླུང་བཟུང་བར་འབེབས་གསུམཿ གནས་ལྔར་རིགས་ལྔའི་ཞིང་ཁམས་མངོན་གྱུར་བསམཿ བདུན་པ་གཙོ་བོ་ཡབ་ཡུམ་འཕྲུལ་འཁོར་ནིཿ ཕྱག་གཉིས་རྡོ་རྗེའི་རྒྱ་བཅས་སྙིང་གར་གཏདཿ འབེབས་ཆུང་བར་འབེབས་འབེབས་ཆེན་གསུམ་གསུམ་དགུཿ ཡུམ་གྱི་འཕྲུལ་འཁོར་ཕྱག་གཡས་མདའ་ལྟར་བརྐྱངསཿ གཡོན་པའི་རྡོ་རྗེ་ཁུ་ཚུར་སྙིང་གར་གཏདཿ གཡས་ནས་འཁྱུད་དེ་གཡོན་བསྐོར་གཅུས་འབེབས་ དངཿ དེ་བཟློགས་གཡོན་འཁྱུད་གཡས་སུ་བསྐོར་བའོཿ བར་འབེབས་གཅིག་དང་ཤེས་རབ་འཕྲུལ་འཁོར་གསུམཿ བདག་ཉིད་རྡོར་སེམས་ཡབ་ཡུམ་དབྱེར་མེད་བསམཿབརྒྱད་པ་གདོན་འཇོམས་རྟ་ཕྱག་ཁྱུང་གི་རྒྱཿ ཕྱག་གཉིས་གོང་མཛུབ་བསྡམ་ཞིང་མཐེབ་ཆེན་བསྐྱངསཿ སྲིན་མཛུབ་མཐེའུ་ཆུང་བསྒྲེང་ བ་རྟ་ཡི་རྒྱཿ སྤྱི་བོར་བཞག་སྟེ་རྟ་སྐད་ཧ་སྤྲུག་གསུམཿ འབེབས་ཆེན་གསུམ་ བརྒྱབ་རླུང་རོ་དྲག་ཏུ་བསལཿ མཛུབ་མོ་གཉིས་ཀ་གུང་མོས་དཀྲིས་པ་ཡིཿ སྲིན་མཛུབ་རྩེ་སྤྲད་མཐེའུ་ཆུང་རྭ་ལྟར་བརྐྱངསཿསྙིང་གར་བཞག་ཅིང་འབེབས་ ཆེན་གསུམ་རེ་བརྒྱབཿ ཕྱག་གཉིས་སྙིང་གར་རྡོ་རྗེ་འཆང་གི་རྒྱཿ ཞབས་གཉིས་གྱད་ཀྱི་འདོར་སྟབས་ཕྱག་རྡོར་རྒྱཿ བུམ་པ་ཅན་རེར་རླུང་བཟུང་འབེབས་ཆེན་གསུམཿ ལུས་ངག་ཡིད་ཀྱི་ནད་གདོན་འཇོམས་པར་བསམཿ དགུ་པ་ནད་འཇོམས་ཡེ་ཤེས་མེ་ཡི་རྒྱཿ ཤད་ཀྱིས་ལངས་ནས་ཕྱག་གཉིས་འབར་བའི་རྒྱཿ གནས་གསུམ་དང་ནི་ལྔ་ལ་གཏུག་པ་ཡིཿ མཆན་དང་ནུ་མ་གཉིས་ལ་སོར་བྲབ་ཕབཿ ཧཿཞེས་རླུང་རོ་འབུད་ཅིང་འབེབས་ཆེན་གསུམཿ ལུས་ཀྱི་བྱིངས་ཀྱི་ནད་རྣམས་ཕྱིར་བཏོན་བསམཿ སྤྲོས་པར་དགའ་ན་རིག་འཛིན་བརྒྱད་ཀྱི་རྒྱཿ ཡང་ན་བཅུ་བ་མཁའ་འགྲོ་སྡེ་ལྔའི་རྒྱཿ བཅུ་གཅིག་རྡོ་རྗེའི་ཐོག་འབེབས་བྱས་ལ་བཞགཿཀུན་གྱི་མཇུག་བསྡུ་འཕྲུལ་འཁོར་རྣམ་པ་བཞིཿ དེ་ལྟར་རྩ་རླུང་ཐིག་ལེའི་གེགས་བསལ་ནསཿ ཚེ་འདིར་ཟུང་འཇུག་གོ་འཕང་འགྲུབ་ལ་ཉེཿ ས་མ་ཡ ཿརྒྱ་རྒྱ་རྒྱཿ དྲོད་ཀྱི་རྟགས་ལ་ཁོལ་བུར་དྲོད་འབར་དངཿ ཤ་ལྤགས་མཚམས་དང་ཚ་བ་བཟོད་མེད་པཿ ལྟེ་འོག་ཚ་བ་འབྱུང་དང་ཡུན་རིང་ངོཿ འབྱོང་བའི་རླུང་ལ་རླུང་ཁུག་བརྒྱ་རྩ་བརྒྱདཿ འབྲིང་ནི་བརྒྱད་བཅུ་ཐ་མ་སུམ་ཅུའོཿ ལྟེ་འོག་བུམ་པ་ཅན་གྱི་རླུང་ཆགས་སོཿ ཕོ་བདེ་མོ་བདེ་མ་ནིང་བདེ་བ་དངཿ རྩ་བདེ་རླུང་བདེ་ཐིག་ལེའི་བདེ་བ་འབརཿ རླུང་སེམས་གང་དུ་འདུ་བའི་འཁོར་ལོ་ལྔཿ ནད་གདོན་རྩ་དང་རིགས་དྲུག་རྩ་ཡིག་སོགསཿ གང་དུ་འདུ་བས་ཉོན་མོངས་ནད་གདོན་ལྡངཿ རིགས་དྲུག་སྣང་བ་འཆར་དང་ངེས་མེད་རྟགསཿ དེ་ནས་རླུང་ལྔ་གནས་སུ་ཟིན་དང་བརྟནཿ དབང་བསྡུས་མཐུ་ལས་ཉིན་མཚན་རྟགས་བཅུ་འབྱུངཿདབུ་མར་ཐིམ་པའི་གསལ་ཞིང་དངོས་གྲུབ་སླཿ རླུང་ལྔ་དྭངས་པས་འཁོར་ལོ་རེ་བཞིན་དུཿ རིགས་ལྔའི་ཞིང་དང་སངས་རྒྱས་དཔག་མེད་མཐོངཿ བླ་མ་ཡི་དམ་མཁའ་འགྲོས་རྗེས་སུ་འཛིནཿ གནས་ཡུལ་དུར་ཁྲོད་བཀོད་པ་གསལ་ཞིང་དབངཿ སོ་སྐྱེས་སྐྲ་ནག་གཞོན་ཤ་ཆགས་ཤིང་སྣུམསཿ དབང་ཕྱུག་བརྒྱད་དང་ཐུན་མོངས་གྲུབ་པ་བརྒྱདཿ ཡོན་ཏན་བརྒྱད་དང་ནུས་པ་ཆེན་པོ་བདུནཿ ཆུ་བོ་གྱེན་ཟློག་ཉི་མ་རྟོོད་དུ་འཛིནཿ མངོན་ཤེས་འཆར་ཞིང་ ལྟ་སྟངས་ཕ་རོལ་རེངསཿ རྩ་རླུང་ཐིག་ལེའི་མི་ནོར་མི་མིན་དབངཿ སྒྲིབ་བྲལ་ཡེ་ཤེས་རྩ་དག་ལྷ་ཡི་སྐུཿ སྒྲིབ་མེད་ཡེ་ཤེས་རླུང་གི་གསུང་རྡོ་རྗེཿ བདེ་ཆེན་ཟག་མེད་ཐིག་ལེ་ཐུགས་ཀྱི་ཀློངཿ བཅུ་གསུམ་རྡོ་རྗེ་འཛིན་པའི་ས་ཐོབ་ནསཿཟག་མེད་ཡེ་ཤེས་སྒྱུ་མ་འཇའ་ཡི་ལུསཿ ཆོས་དང་གཟུགས་སྐུའི་འཁོར་བ་དོང་ནས་སྤྲུགསཿ ས་མ་ཡཿ རྒྱ་རྒྱ་རྒྱཿ སྐྱི་ཅན་བེམ་པོའི་གོས་ལ་སོགས་པ་ཡིཿ ཕྱི་ཡི་དམ་ཚིག་མིག་ལྟར་སྲུང་བ་དངཿ ཐིག་ལེ་ཡོན་ཏན་བརྒྱད་ཅུའི་རྩ་བ་སྟེཿ བྱེ་བྲག་ཁོག་པའི་སྙིང་ལྟར་སྲུང་བ་གཅེསཿས་མ་ཡཿ རྒྱ་རྒྱ་རྒྱཿ གཏེར་རྒྱཿ
སྦས་རྒྱཿ གཏད་རྒྱཿ མ་མགོན་ལྕམ་དྲལ་གྱིས་སྲུངས་ཤིགཿ ས་མ་ཡཿ རྒྱ་རྒྱ་རྒྱཿ ཟབ་རྒྱཿ གསང་རྒྱཿ
གུ་ཧྱེཿ ཞེས་འདིའང་ཆོས་ཀྱི་བདག་པོ་ལྡོང་རིགས་སངས་རྒྱས་རྒྱ་མཚོས་ལྷ་རེག་དར་དང་དངུལ་སྲང་
བཅས་ཡང་ཡང་བསྐུལ་བའི་ངོར་ཐུགས་གཏེར་རིན་པོ་ཆེའི་མཛོད་ལས་བརྡ་བབས་ཏེ་མི་ལོ་བདུན་གྱི་
བར་དུ་བཀའ་རྒྱ་དམ་པོས་བསྡམས་ཏེ་མཐར་ས་ལུག་ར་བ་ཡར་ཚེས་དུས་བབས་རྟེན་འབྲེལ་བཟང་
པོར་བདག་དཔའ་བོ་ཆོས་དབྱིངས་རྡོ་རྗེས་དག་པར་